ดอลล์แข็งค่าฉุดราคาทองปิดวานนี้ร่วงเกือบ 6 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (11 พ.ค.) เพราะได้รับแรงกดดันจากการแข็งค่าของสกุลเงินดอลลาร์ ขณะที่นักลงทุนจับตาดูข้อมูลเศรษฐกิจของสหรัฐในสัปดาห์นี้อย่างใกล้ชิด เพื่อนำมาเป็นปัจจัยในการคาดการณ์ทิศทางอัตราดอกเบี้ยของธนาคารกลางสหรัฐ (FED)
12 พ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 5.9 ดอลลาร์ หรือ 0.50% ปิดที่ระดับ 1,183.00 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 15.1 เซนต์ ปิดที่ 16.314 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 16.2 ดอลลาร์ ปิดที่ 1,127.30 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ร่วงลง 21.90 ดอลลาร์ ปิดที่ 780.45 ดอลลาร์/ออนซ์
สัญญาทองคำวานนี้ (11 พ.ค.) ได้รับแรงกดดันจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น เพิ่มขึ้น 0.13% แตะที่ 94.99 ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
ด้านนักลงทุนจับตาดูข้อมูลเศรษฐกิจของสหรัฐในสัปดาห์นี้อย่างใกล้ชิด เพื่อนำมาเป็นปัจจัยในการคาดการณ์ทิศทางอัตราดอกเบี้ยของธนาคารกลางสหรัฐ (FED) ทั้งนี้ สหรัฐจะเปิดเผยยอดค้าปลีกเดือนเม.ย.ในวันพุธ ส่วนวันพฤหัสบดีจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์ และดัชนีราคาผู้ผลิต (PPI) เดือนเม.ย. สำหรับในวันศุกร์จะเปิดเผยดัชนีภาวะธุรกิจโดยรวม (Empire State Index) เดือนพ.ค. และการผลิตภาคอุตสาหกรรม-อัตราการใช้กำลังการผลิตเดือนเม.ย. 